Predkladacia správa
Vláda SR uznesením č. 324 z 11. apríla 2001 schválila Program obstarávania služobných bytov pre vybraných zamestnancov štátnej správy, ktorý bol určený pre profesionálnych vojakov, príslušníkov Policajného zboru, príslušníkov Zboru väzenskej a justičnej stráže, príslušníkov Slovenskej informačnej služby, príslušníkov Železničnej polície a vojakov Železničného vojska, colníkov a pracovníkov daňových úradov. 
Ministerstvo výstavby a regionálneho rozvoja Slovenskej republiky vydalo na realizáciu predmetného programu smernicu č. 5/2001, ktorou sa určujú pravidlá pre poskytovanie dotácií na obstarávanie služobných bytov pre vybraných zamestnancov štátnej správy. Okrem už vyššie uvedeného rozsahu príjemcov dotácie určuje smernica pravidlá pre dodržanie právnych noriem pre obstarávanie, cenovú reguláciu a plošný limit bytov. 
Národný bezpečnostný úrad uplatnil u Ministerstva výstavby a regionálneho rozvoja SR, ako gestora programu, požiadavku na rozšírenie predmetného programu, nakoľko podľa § 1 zákona SNR č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení neskorších predpisov je možné, aby aj Národný bezpečnostný úrad obstarával služobné byty.
Vzhľadom na to program rieši otázku dostupnosti služobných bytov pre príslušné kategórie zamestnancov štátnej správy ich výstavbou, prestavbou, prípadne kúpou a vrátane súvisiacich investícií. Vymedzenie rozsahu obstarávateľov služobných bytov vychádza zo zákona SNR č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení neskorších predpisov. 
Ďalšou zmenou v navrhovanej aktualizácii je úprava limitov v nadväznosti na rast cien stavebných prác v bytovej výstavbe, ktoré sa oproti predchádzajúcemu roku zvýšili o 5,3 % (údaj je stanovený k novembru 2002) a na zmenu nižšej sadzby dane z pridanej hodnoty, ktorou sa cena stavebných prác v bytovej výstavbe zvýši priemerne o 3,3 %. (V bytovej výstavbe rozhodujúci podiel nákladov je zdaňovaný zníženou sadzbou dane z pridanej hodnoty, ktorý dosahuje hodnotu minimálne 90 %. Zostávajúci podiel nákladov je zdaňovaný základnou sadzbou dane z pridanej hodnoty. Od 1.1.2003 sa znížená sadzba dane z pridanej hodnoty z hodnoty 10 % zvyšuje na 14 % a základná sadzba dane z hodnoty 23 % sa znižuje na 20 %. Týmito zmenami dane z pridanej hodnoty sa cena stavebných prác v bytovej výstavbe zvýši priemerne o 3,3 %). Pri výstavbe technickej vybavenosti sa cena stavebných prác v bytovej výstavbe v dôsledku zmeny nižšej sadzby dane z pridanej hodnoty zvýši o 4 %. Návrh na zvýšenie limitov predstavuje v bytovej výstavbe 8,6 % a pri výstavbe technickej vybavenosti 9,3 %. Súčasne návrh programu upresňuje podmienky v oblasti maximálnych cenových limitov na jednotlivé predmety podpory. Vzhľadom na to, že zmeny a doplnenia programu sú rozsiahle navrhujeme pôvodný program zrušiť a prijať nové znenie programu.
Materiál bol predmetom medzirezortného pripomienkového konania a vyhodnotenie pripomienok je súčasťou materiálu. 
V rámci medzirezortného pripomienkového konania uplatnilo Ministerstvo vnútra SR k návrhu aktualizácie Programu obstarávania služobných bytov pre zamestnancov štátnej správy zásadnú pripomienku. V rámci nej žiadalo program zmeniť alebo rozšíriť o účel výstavby ubytovacích zariadení. Predloženie tejto zásadnej pripomienky vyplývalo z uplatňovania zákona č. 73/1998 Z. z., v súlade s ktorým je Ministerstvo vnútra SR povinné zabezpečovať ubytovanie policajtov. 
	Ministerstvo výstavby a regionálneho rozvoja SR nemohlo predmetnú pripomienku akceptovať nakoľko v súlade s § 10 zákona č. 575/2001 Z. z. o organizácii činnosti vlády a organizácii ústrednej štátnej správy je ústredným orgánom štátnej správy pre tvorbu a uskutočňovanie bytovej politiky a v súvislosti s uvedeným nie je možné, aby vytváralo podmienky pre riešenie bývania inými formami, ktoré nemajú charakter trvalého bývania.
	Problémy s riešením ubytovania má Ministerstvo vnútra SR predovšetkým v Bratislave. Pre riešenie tohto problému bolo navrhnuté v rámci aktualizácie predmetného programu vytvoriť podmienky pre obstarávanie menších služobných bytov v Bratislave. Každý byt musí byť vybavený zariaďovacími predmetmi (kúpeľňa – vaňa, resp. sprchovací kút, umývadlo, WC) a priestorom na varenie. Toto príslušenstvo bytu zvyšuje náklad na m2 podlahovej plochy bytu, tzn. výstavba menších bytov je cenovo náročnejšia a preto bolo potrebné stanoviť vyšší limit nákladov na m2 podlahovej plochy bytu. Na základe uvedeného sa navrhuje limit ceny na m2 podlahovej plochy bytu v časti D bod 1 písm. d) a f) pre Bratislavu upraviť koeficientom 1,25.